CELEX: 32021D1956
Language: sl
Date: 2021-11-10 00:00:00
Title: Izvedbeni sklep Komisije (EU) 2021/1956 z dne 10. novembra 2021 o vzpostavitvi in organizaciji mreže znanja Unije na področju civilne zaščite (notificirano pod dokumentarno številko C(2021) 7939) (Besedilo velja za EGP)

11.11.2021   
               
               
                  SL
               
               
                  Uradni list Evropske unije
               
               
                  L 399/1
               
            
         IZVEDBENI SKLEP KOMISIJE (EU) 2021/1956
         z dne 10. novembra 2021
         o vzpostavitvi in organizaciji mreže znanja Unije na področju civilne zaščite
         
            
               (notificirano pod dokumentarno številko C(2021) 7939)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Sklepa št. 1313/2013/EU Evropskega parlamenta in Sveta z dne 17. decembra 2013 o mehanizmu Unije na področju civilne zaščite (1) in zlasti člena 32(1), točka (h), Sklepa,
         ob upoštevanju naslednjega:
         
                     (1)
                  
                  
                     Mehanizem Unije na področju civilne zaščite (v nadaljnjem besedilu: mehanizem Unije) iz Sklepa št. 1313/2013/EU je namenjen krepitvi sodelovanja med Unijo in državami članicami ter olajšuje usklajevanje na področju civilne zaščite, da bi se izboljšal odziv Unije na naravne nesreče in nesreče, ki jih povzroči človek.
                  
               
                     (2)
                  
                  
                     V skladu s členom 13 Sklepa št. 1313/2013/EU bi bilo treba vzpostaviti mrežo znanja Unije na področju civilne zaščite (v nadaljnjem besedilu: mreža znanja), ki bi združevala, obdelovala in razširjala znanje in informacije, pomembne za mehanizem Unije, in sicer z vključitvijo ustreznih akterjev na področju civilne zaščite in obvladovanja nesreč, centrov odličnosti, univerz in raziskovalcev ter na podlagi pristopa, ki upošteva več možnih nevarnosti.
                  
               
                     (3)
                  
                  
                     V skladu s členom 13(1) Sklepa št. 1313/2013/EU Komisija prek mreže znanja podpira usklajenost postopkov načrtovanja in odločanja, tako da olajšuje stalne izmenjave znanja in informacij z vključevanjem vseh področij dejavnosti v okviru mehanizma Unije. Pri olajševanju stalne izmenjave znanja in informacij bi morala Komisija prek mreže znanja pripraviti strateške načrte, v katerih bo določena strateška usmeritev mreže znanja za prihodnja leta.
                  
               
                     (4)
                  
                  
                     Da bi se ustvarile sinergije z drugimi ustreznimi skupinami in mrežami, bi morala mreža znanja tesno sodelovati z odborom iz člena 33(1) Sklepa št. 1313/2013/EU ter strokovnimi skupinami Komisije na področju civilne zaščite in obvladovanja nesreč, ki so vpisane v register strokovnih skupin Komisije in drugih podobnih subjektov. Mreža znanja in Center za usklajevanje nujnega odziva (ERCC) bi morala tesno sodelovati, da bi zagotovila dopolnjevanje in medsebojno podporo pri svojih dejavnostih.
                  
               
                     (5)
                  
                  
                     Mreža znanja ne bi smela podvajati dela, temveč bi morala uporabljati rezultate drugih pobud Komisije, ki so pomembne za področje delovanja mreže.
                  
               
                     (6)
                  
                  
                     Za formalno vzpostavitev mreže znanja je treba sprejeti pravila, ki določajo njeno organizacijsko strukturo in delovanje.
                  
               
                     (7)
                  
                  
                     Organizacijsko strukturo mreže znanja bi morali sestavljati svetovalni organi in sekretariat. Svetovalni organi mreže znanja so upravni odbor in delovne skupine za vsak steber mreže znanja.
                  
               
                     (8)
                  
                  
                     Upravni odbor bi moral delovati predvsem kot strateški forum, ki Komisiji zagotavlja strateško usmerjanje, in imeti svetovalne nadzorne funkcije nad mrežo znanja.
                  
               
                     (9)
                  
                  
                     Za zagotovitev uspešne in učinkovite organizacije dejavnosti mreže znanja je treba ustanoviti sekretariat mreže znanja. Sekretariat bi morala zagotoviti Komisija, njegove naloge pa bi morale biti zlasti vodenje, upravljanje in usklajevanje mreže znanja. Glavna naloga sekretariata je zagotoviti skladnost, sinergije in nemoten pretok informacij v okviru mreže znanja ter usklajevati dejavnosti mreže znanja v skladu s strateškim načrtovanjem.
                  
               
                     (10)
                  
                  
                     Mreža znanja in njene dejavnosti bi morale biti strukturirane v dveh glavnih stebrih, ki bi morala zagotoviti okvir za ključne dejavnosti mreže znanja in spodbujati izmenjave na podlagi mreže v okviru njunega področja uporabe: steber Razvoj zmogljivosti in steber Znanost. Cilj stebra Razvoj zmogljivosti bi moral biti združevanje, spodbujanje in krepitev pobud za razvoj zmogljivosti, ki so pomembne za deležnike na področju civilne zaščite in obvladovanja nesreč, s posebnim poudarkom na mehanizmu Unije. Cilj stebra Znanost bi moral biti združevanje akademskih krogov, strokovnih delavcev in nosilcev odločanja za večdisciplinarno, medsektorsko in čezmejno sodelovanje, da bi se znanstvena spoznanja učinkoviteje uporabljala za obvladovanje tveganja nesreč ter zlasti za dejavnosti preprečevanja in pripravljenosti.
                  
               
                     (11)
                  
                  
                     Steber Razvoj zmogljivosti bi se moral osredotočiti na dobro znane obstoječe programe in projekte, kot so program Unije za usposabljanje in vaje v okviru mehanizma Unije, izmenjava strokovnjakov na področju civilne zaščite, partnerstva mreže znanja ter program Unije za preprečevanje in pripravljenost v okviru mehanizma Unije. Te programe bi bilo treba utrditi s postopnim in neprekinjenim procesom ter jih dopolniti z drugimi dejavnostmi za razvoj zmogljivosti. Steber Znanost bi moral temeljiti na obstoječih znanstvenih strukturah in mrežah, ki podpirajo mehanizem Unije, ter jih povezati, zlasti center znanja za obvladovanje tveganja nesreč, ki ga upravlja Skupno raziskovalno središče Evropske komisije, ter ustrezne programe Obzorje Evropa, s katerimi se financirajo ukrepi na področju raziskav in inovacij ter povezane pobude za mreženje na področju obvladovanja tveganja nesreč.
                  
               
                     (12)
                  
                  
                     Pravila o razkrivanju informacij s strani članov mreže znanja bi morala biti v skladu z obveznostmi varovanja poslovne skrivnosti.
                  
               
                     (13)
                  
                  
                     Za zagotovitev preglednosti dejavnosti, ki jih izvajajo organi mreže znanja, bi morala Komisija zadevne sejne dokumente objaviti na spletni platformi iz člena 13(1)(d) Sklepa št. 1313/2013/EU.
                  
               
                     (14)
                  
                  
                     Osebne podatke bi bilo treba obdelovati v skladu z Uredbo (EU) 2018/1725 Evropskega parlamenta in Sveta (2).
                  
               
                     (15)
                  
                  
                     Ukrepi iz tega sklepa so v skladu z mnenjem odbora iz člena 33(1) Sklepa št. 1313/2013/EU –
                  
               SPREJELA NASLEDNJI SKLEP:
         
            Člen 1
            Predmet urejanja
            Ta sklep določa organizacijsko strukturo in delovanje mreže znanja, in sicer ustanavlja upravni odbor, sekretariat in delovne skupine stebrov ter določa njihovo sestavo in naloge ter pravila za njihovo delovanje.
         
         
            Člen 2
            Mreža znanja Unije na področju civilne zaščite
            Vzpostavi se mreža znanja Unije na področju civilne zaščite.
            Njen namen je doseganje ciljev in izvajanje nalog iz člena 13 Sklepa št. 1313/2013/EU.
         
         
            Člen 3
            Sestava mreže znanja
            Organizacijsko strukturo mreže znanja sestavljajo naslednji svetovalni organi:
            
                        (a)
                     
                     
                        upravni odbor;
                     
                  
                        (b)
                     
                     
                        delovne skupine stebrov.
                     
                  
         
            Člen 4
            Upravni odbor
            Upravni odbor svetuje Komisiji pri upravljanju mreže znanja in zagotavlja, da se splošni namen mreže znanja izpolnjuje skupaj z njenimi glavnimi cilji v skladu s členom 13 Sklepa št. 1313/2013/EU.
         
         
            Člen 5
            Članstvo v upravnem odboru
            
               1.   Upravni odbor sestavljajo predstavnik Komisije in predstavnik vsake države članice. Komisija in države članice imenujejo predstavnika in namestnika predstavnika za upravni odbor. Spodbuja se uravnotežena zastopanost spolov.
            
            
               2.   Člani upravnega odbora, ki predstavljajo države članice, se štejejo za „člane tipa D“ v smislu člena 7(2), točka (d), Sklepa Komisije C(2016) 3301 final z dne 30. maja 2016 o oblikovanju horizontalnih pravil za ustanovitev in delovanje strokovnih skupin Komisije.
            
         
         
            Člen 6
            Naloge upravnega odbora
            
               1.   Naloge upravnega odbora so predvsem:
               
                           (1)
                        
                        
                           svetovanje o strateški usmeritvi mreže znanja, ki jo določi Komisija;
                        
                     
                           (2)
                        
                        
                           pregledovanje, spremljanje in zagotavljanje skladnosti s poslovnikom ter politikami glede članstva in upravljanja mreže znanja;
                        
                     
                           (3)
                        
                        
                           potrditev letnega poročila mreže znanja;
                        
                     
                           (4)
                        
                        
                           poročanje o svojih dejavnostih odboru iz člena 33(1) Sklepa št. 1313/2013/EU.
                        
                     
            
               2.   Komisija zagotovi, da delo upravnega odbora poteka v tesnem sodelovanju z odborom iz člena 33(1) Sklepa št. 1313/2013/EU ter strokovnimi skupinami Komisije na področju civilne zaščite in obvladovanja nesreč, ki so vpisane v register strokovnih skupin Komisije in drugih podobnih subjektov.
            
         
         
            Člen 7
            Delovanje upravnega odbora
            
               1.   Upravnemu odboru predseduje predstavnik Komisije, sopredseduje pa mu predstavnik države članice, ki je v času seje imela prejšnje šestmesečno predsedstvo Svetu Evropske unije. Predstavnik Komisije po posvetovanju s sopredsednikom vsaj enkrat letno skliče sejo. Seje upravnega odbora potekajo osebno ali na daljavo.
            
            
               2.   Predsednik in sopredsednik, ki jima pomaga sekretariat, pripravita dnevni red in ga posredujeta članom upravnega odbora. Člani upravnega odbora lahko najpozneje na začetku seje na lastno pobudo predlagajo vključitev točk na dnevni red. Upravni odbor sprejme dnevni red na začetku vsake seje.
            
            
               3.   Upravni odbor sprejme svoj poslovnik na podlagi standardnega poslovnika za strokovne skupine, ki ga je sprejela Komisija (3).
            
            
               4.   Upravni odbor soglasno sprejme nezavezujoča priporočila in poročila. Če soglasje ni doseženo, se o nezavezujočih priporočilih ali poročilih glasuje, pri čemer je potrebna navadna večina navzočih članov.
               Nezavezujoča priporočila in poročila, ki jih sprejme upravni odbor, so pripravljalno gradivo v podporo delu odbora iz člena 33(1) Sklepa št. 1313/2013/EU.
            
         
         
            Člen 8
            Povračilo stroškov članom upravnega odbora
            
               1.   Člani upravnega odbora za svoje storitve ne dobijo plačila.
            
            
               2.   Komisija članom upravnega odbora povrne potne stroške in stroške nastanitve, nastale zaradi udeležbe na sejah upravnega odbora, v skladu z veljavnimi določbami (4) Komisije.
            
            
               3.   Stroški iz odstavka 2 se povrnejo v mejah razpoložljivih odobrenih sredstev, dodeljenih v okviru letnega postopka razporeditve sredstev.
            
         
         
            Člen 9
            Stebra mreže znanja
            
               1.   Stebra mreže znanja sta foruma, v katerih se dejavnosti začnejo, načrtujejo, oblikujejo in izvajajo s splošnim ciljem prispevati k ciljem mreže znanja v skladu s členom 13(1) Sklepa št. 1313/2013/EU.
            
            
               2.   Cilj stebra Razvoj zmogljivosti je združevanje, spodbujanje in krepitev pobud za razvoj zmogljivosti, ki so pomembne za deležnike na področju civilne zaščite in obvladovanja nesreč, s posebnim poudarkom na mehanizmu Unije.
            
            
               3.   Cilj stebra Znanost je združevanje akademskih krogov, strokovnih delavcev in nosilcev odločanja za večdisciplinarno, medsektorsko in čezmejno sodelovanje, da bi se znanstvena spoznanja učinkoviteje uporabljala za obvladovanje tveganja nesreč ter zlasti za dejavnosti preprečevanja in pripravljenosti.
            
         
         
            Člen 10
            Članstvo v delovnih skupinah stebrov in njihovo delovanje
            
               1.   Delovne skupine stebrov sestavljajo predstavnik Komisije, predstavnik vsake države članice in vsake od sodelujočih držav v mehanizmu Unije.
            
            
               2.   Člani delovnih skupin stebrov, ki predstavljajo države članice, se štejejo za „člane tipa D“ v smislu člena 7(2), točka (d), Sklepa Komisije C(2016) 3301 final z dne 30. maja 2016 o oblikovanju horizontalnih pravil za ustanovitev in delovanje strokovnih skupin Komisije.
               Člani delovnih skupin stebrov, ki predstavljajo sodelujoče države v mehanizmu Unije, se štejejo za „člane tipa E“ v smislu člena 7(2), točka (e), Sklepa Komisije C(2016) 3301 final z dne 30. maja 2016 o oblikovanju horizontalnih pravil za ustanovitev in delovanje strokovnih skupin Komisije.
            
            
               3.   Delovnim skupinam predseduje predstavnik Komisije.
            
            
               4.   Delovanje delovnih skupin stebrov se opredeli v poslovniku mreže znanja, ki ga sprejme upravni odbor v skladu s členom 7.
            
            
               5.   Delovne skupine stebrov ne sprejemajo nobenih priporočil ali poročil.
            
         
         
            Člen 11
            Naloge delovnih skupin stebrov
            
               1.   Delovne skupine stebra Razvoj zmogljivosti in stebra Znanost podpirajo delo mreže znanja.
            
            
               2.   Naloge delovnih skupin stebrov so predvsem:
               
                           (a)
                        
                        
                           ocenjevanje potreb mehanizma Unije ter držav članic in sodelujočih držav v mehanizmu Unije, usmerjanje ustreznih pobud od spodaj navzgor v mrežo znanja ter predlaganje dejavnosti v okviru strateških usmeritev mreže znanja;
                        
                     
                           (b)
                        
                        
                           izvajanje in spodbujanje dejavnosti stebrov ob podpori sekretariata ter iskanje sinergij med pobudami obeh stebrov;
                        
                     
                           (c)
                        
                        
                           poročanje upravnemu odboru o svojih dejavnostih.
                        
                     
            
               3.   Delovne skupine lahko na lastno pobudo ustanovijo podskupine za posebne teme na podlagi potreb svojih članov in/ali prednostnih nalog na podlagi tveganj ali scenarijev.
            
            
               4.   Delovne skupine zagotovijo ustrezen pretok informacij ter usklajevanje med obema stebroma in njunimi dejavnostmi.
            
         
         
            Člen 12
            Povračilo stroškov članom delovnih skupin stebrov
            Člen 8 se uporablja za potne stroške in stroške nastanitve članov delovnih skupin stebrov.
         
         
            Člen 13
            Opazovalci
            
               1.   Sodelujoče države v mehanizmu Unije imajo v upravnem odboru status opazovalke. Vsaka sodelujoča država imenuje predstavnika in namestnika predstavnika za upravni odbor kot opazovalca. Spodbuja se uravnotežena zastopanost spolov.
            
            
               2.   Opazovalci sodelujejo v razpravah in zagotavljajo strokovno znanje. Vendar nimajo glasovalne pravice.
            
            
               3.   Opazovalci se štejejo za „člane tipa E“ v smislu člena 7(2), točka (e), Sklepa Komisije C(2016) 3301 final z dne 30. maja 2016 o oblikovanju horizontalnih pravil za ustanovitev in delovanje strokovnih skupin Komisije.
            
         
         
            Člen 14
            Sekretariat
            
               1.   Sekretariat podpira delo organov mreže znanja, da se zagotovijo njihovo usklajevanje, skladnost in izmenjava informacij.
            
            
               2.   Sekretariat zagotovi Komisija.
            
            
               3.   Naloge sekretariata so:
               
                           (a)
                        
                        
                           priprava in zagotavljanje izvajanja strateških načrtov ter dejavnosti, sprejetih v letnem ali večletnem delovnem programu mehanizma Unije na področju civilne zaščite;
                        
                     
                           (b)
                        
                        
                           vodenje, upravljanje in usklajevanje dejavnosti mreže znanja;
                        
                     
                           (c)
                        
                        
                           poročanje o dejavnostih mreže znanja.
                        
                     
            
               4.   Sekretariat po potrebi pomaga na sejah svetovalnih organov mreže znanja.
            
         
         
            Člen 15
            Zaupnost
            Člani upravnega odbora, sekretariata in delovnih skupin stebrov spoštujejo obveznosti varovanja poslovne skrivnosti iz Pogodb in njihovih izvedbenih pravil ter pravilnik Komisije o varnosti v zvezi z zaščito tajnih podatkov EU iz Priloge k Sklepu Komisije (EU, Euratom) 2015/444 (5). Če teh obveznosti ne spoštujejo, Komisija sprejme ustrezne ukrepe.
         
         
            Člen 16
            Preglednost
            
               1.   Kar zadeva sestavo mreže znanja, se v registru strokovnih skupin Komisije in drugih podobnih subjektov ter na spletni platformi objavijo naslednji podatki, ki podpirajo in olajšujejo izvajanje različnih nalog iz člena 13(1), točka (d), Sklepa št. 1313/2013/EU:
               
                           (a)
                        
                        
                           imena držav članic, ki jih zastopajo organi, ki so člani upravnega odbora in delovnih skupin stebrov;
                        
                     
                           (b)
                        
                        
                           imena organov, ki v delovnih skupinah stebrov zastopajo sodelujoče države v mehanizmu Unije;
                        
                     
                           (c)
                        
                        
                           imena organov, ki zastopajo sodelujoče države v mehanizmu Unije s statusom opazovalke v upravnem odboru.
                        
                     
            
               2.   Vsi sejni dokumenti organov mreže znanja, vključno z dnevnimi redi, zapisniki in prispevki udeležencev, se dajo na voljo v registru strokovnih skupin Komisije in objavijo na spletni platformi iz člena 13(1), točka (d), Sklepa št. 1313/2013/EU. Zlasti dnevni red in drugi zadevni referenčni dokumenti se objavijo pravočasno pred sejo, temu pa sledi pravočasna objava zapisnika. Izjeme glede objave so omejene na primere, ko bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe (ES) št. 1049/2001 (6).
            
         
         
            Člen 17
            Varstvo osebnih podatkov
            Vsaka obdelava osebnih podatkov za namene tega poslovnika je v skladu z Uredbo (EU) 2018/1725.
         
         
            Člen 18
            Naslovniki
            Ta sklep je naslovljen na države članice.
         
         
            V Bruslju, 10. novembra 2021
            
               
                  Za Komisijo
               
               Janez LENARČIČ
               
                  član Komisije
               
            
         
         
            (1)  UL L 347, 20.12.2013, str. 924.
         
            (2)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
         
            (3)  Priloga 3 k Sklepu Komisije C(2016) 3301 final z dne 30. maja 2016 o določitvi horizontalnih pravil o ustanovitvi in delovanju strokovnih skupin Komisije.
         
            (4)  Sklep Komisije C(2007) 5858 z dne 5. decembra 2007, Predpisi o povračilu stroškov za zunanje strokovnjake, ki jih Komisija povabi k sodelovanju.
         
            (5)  Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).
         
            (6)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).